પાટીદાર અનામત આંદોલનની આગને હાલ અનેક પ્રકારે જોવાઈ રહી છે. સૌ પ્રથમ પ્રશ્ન પોલીસની કાર્યવાહી પર ઊઠી રહ્યો છે. ક્રાંતિ રેલી શાંતિથી પૂર્ણ થઈ ગઈ હતી. હાર્દિક પટેલે મુખ્યમંત્રી આવેદનપત્ર જાતે સ્વીકારવા આવે તેવી અશક્ય માગણી મૂકી હતી. જેનાથી પાટીદાર રેલીમાં બે ભાગ પડી ગયા હતા. આંદોલનના મુખ્ય સૂત્રધાર એસપીજી ગ્રુપના લાલજી પટેલે પણ હાર્દિક પટેલ સાથે છેડો ફાડી દીધો હતો. વિવાદ બાદ હાર્દિક પ્રત્યેની લોકોની સહાનુભૂતિ ઓછી થઈ હતી. સભા સ્થળે હાર્દિક એકલો પડી ગયો હોવાનું જણાઈ આવતું હતું. આ સંજોગોમાં પોલીસે શા માટે અચાનક લાઠીચાર્જ કર્યો? શું પોલીસનો ઇરાદો મલિન હતો? કે ત્રાહિત હિતનો ઇરાદો આંદોલનને વધારે આક્રમક બનાવવાનો હતો? કે પછી એક નેગેટિવ માહોલ ઊભો કરીને આંદોલનની દિશા ફંટાવવાનો કોઈ ઇરાદો હતો?